**ΘΕΑΤΡΙΚΟ**

**To φλουρί του φτωχού**

 Βασισμένο σε κείμενο του Παύλου Νιρβάνα Διασκευή: Μαρία Ομήρου

**Πρόσωπα:** Πατέρας, Παππούς Βασίλης, Παππούς Κώστας, Μητέρα,

 Βασίλης, Κατερίνα, Κωστάκης, Γιαγιά

**Aφηγητής:** Πρωτοχρονιά του 1918. Δύσκολοι καιροί, μα και ωραίοι. Στο σπίτι του Βασίλη ο πατέρας κόβει τη βασιλόπιτα.

**Πατέρας:** (Σταυρώνει τη βασιλόπιτα τρεις φορές με το μαχαίρι και αρχίζει να κόβει) Ένα κομμάτι για το Χριστό, ένα για την Παναγιά, ένα για τον Άη Βασίλη, το κομμάτι του σπιτιού, του παππού Bασίλη, του παππού Κώστα, του νοικοκύρη, της νοικοκυράς…

**Παππούς Βασίλης:** Ξέχασες το κομμάτι του φτωχού. Αυτό έπρεπε να έρθει ύστερα από αυτό του Άη Βασίλη!

**Πατέρας:** Σωστά, το ξέχασα!

**Μητέρα:** Κόψε το τώρα και ύστερα κόβεις και τα κομμάτια των παιδιών.

**Πατέρας:** Του φτωχού.

**Βασίλης:** Τώρα είναι το δικό μου κομμάτι!!

*(Καθώς ο πατέρας κόβει το επόμενο κομμάτι, το φλουρί κυλάει στο τραπέζι.)*

**Κατερίνα:** Το φλουρί!!! Ποιου είναι τώρα αυτό; Του φτωχού ή του Βασίλη;

**Μητέρα:** Εγώ λέω πως είναι του παιδιού!! Δεν έχει κερδίσει ποτέ. *(Λέει κάπως σιγανά στον πατέρα.)*

**Κωστάκης:** Εγώ λέω πως δεν είναι κανενός! Να το βάλουμε πίσω στο κομμάτι που έμεινε!

**Παππούς Κώστας:** Έξυπνος που είσαι Κωστάκη!! (Γελάνε.)

**Πατέρας:** Ούτε του φτωχού είναι, ούτε του παιδιού. Το σωστό σωστό!

**Κωστάκης:** Αυτό είπα κι εγώ!!

**Πατέρας:** Το φλουρί μοιράστηκε. Ήταν ανάμεσα στα δύο κομμάτια, γι’ αυτό το μισό είναι του φτωχού και το άλλο μισό του παιδιού.

**Μητέρα:** Και τι θα γίνει τώρα;

**Παιδιά:** Τι θα γίνει;

**Πατέρας:** Μην πονοκεφαλιάζετε…

*(Ανοίγει ο πατέρας το πορτοφόλι του και βγάζει δύο λίρες.)*

**Πατέρας:** Αυτή φύλαξέ την να τη δώσεις στον πρώτο φτωχό που θα χτυπήσει την πόρτα μας. Είναι η τύχη του. Η άλλη είναι δική σου. Καλορίζικη!

**Παππούς Κώστας:** Και του χρόνου παιδί μου!

**Βασίλης:** Ευχαριστώ! Θα τη δώσω εγώ στον φτωχό!!

**Παππούς Βασίλης:** Μπράβο! Είσαι καλό παιδί!

*(Σε λίγο χτυπά η πόρτα. Τα παιδιά τρέχουν στην πόρτα. Η μητέρα ανοίγει. Μια γιαγιά είναι στην πόρτα κουρελιασμένη και σκυφτή.)*

**Γιαγιά:** Καλή σας μέρα νοικοκυραίοι, καλή σας μέρα παιδιά, καλή χρονιά! Έχετε κάτι και για μένα;

**Βασίλης:** Πάρε γιαγιά!

**Γιαγιά:** Τι είναι αυτό παιδάκι μου;

**Βασίλης:** Μία λίρα! Πάρε την! Δική σου είναι!

**Γιαγιά:** Μήπως έκανες λάθος; Για ρώτα τους γονείς σου!

**Μητέρα:** Δεν έκανε λάθος. Το φλουρί έπεσε φέτος ανάμεσα στα κομμάτια του φτωχού και του Βασίλη.

**Γιαγιά:** Ο Θεός είναι μεγάλος! Να ζήσεις παιδάκι μου. Να σε χαίρονται οι γονείς σου. Την ευχή μου να έχεις.

*(Εκείνη την ώρα φτάνει στην πόρτα και μια ομάδα παιδιών.)*

**Ομάδα παιδιών:** Να τα πούμε; Να τα πούμε;

**Όλοι:** Να τα πείτε! Να τα πείτε!!!

 **Όλοι:** Αρχιμηνιά κι αρχιχρονιά

ψηλή μου δεντρολιβανιά

κι αρχή καλός μας χρόνος

 εκκλησιά με τ’ άγιο θόλος.

**ΤΕΛΟΣ**